ดอลล์แข็งค่ารับคาดการณ์เฟดขึ้นดบ. เจรจาหนี้กรีซไม่คืบหน้า
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (11 พ.ค.) ขณะที่ประธานธนาคารกลางสหรัฐ (เฟด) สาขาซานฟรานซิสโก ได้แสดงความคิดเห็นที่ช่วยหนุนกระแสคาดการณ์เกี่ยวกับการปรับขึ้นอัตราดอกเบี้ยภายในปีนี้
12 พ.ค. 2558

สำนักข่าวอินโฟเควสท์รายงานว่า ค่าเงินยูโรวานนี้ (11 พ.ค.) อ่อนค่าลงเมื่อเทียบดอลลาร์สหรัฐที่ระดับ 1.1158 ดอลลาร์สหรัฐ จาก 1.1206 ดอลลาร์สหรัฐ ขณะที่เงินปอนด์เพิ่มขึ้นที่ 1.5590 ดอลลาร์สหรัฐ จากระดับ 1.5458 ดอลลาร์สหรัฐ
ค่าเงินดอลลาร์สหรัฐปรับขึ้นเทียบกับสกุลเงินเยนที่ 120.10 เยน เทียบกับระดับ 119.79 เยน และเพิ่มขึ้นเมื่อเทียบกับฟรังก์สวิสที่ระดับ 0.9335 ฟรังก์ จาก 0.9217 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7901 ดอลลาร์สหรัฐ จากระดับ 0.7918 ดอลลาร์
ดอลลาร์สหรัฐปรับตัวแข็งแกร่ง เนื่องจากได้รับปัจจัยบวกจากการแสดงความคิดเห็นของนายจอห์น วิลเลียมส์ ประธานเฟดสาขาซานฟรานซิสโก ที่ระบุว่า การปรับขึ้นอัตราดอกเบี้ยเป็นประเด็นที่เจ้าหน้าที่กำหนดนโยบายของเฟดจะมีการพิจารณากันในการประชุมครั้งต่อๆไป ตราบใดที่ข้อมูลเศรษฐกิจของสหรัฐออกมาในเชิงบวก
นอกจากนี้ เขามองว่าภาวะตลาดแรงงานของสหรัฐมีเสถียรภาพ และคาดว่าอัตราว่างงานจะปรับตัวลงแตะ 5% ในช่วงสิ้นปีนี้ กระทรวงแรงงานสหรัฐรายงานเมื่อวันศุกร์ที่ผ่านมาว่า ตัวเลขการจ้างงานนอกภาคเกษตรเพิ่มขึ้น 223,000 ตำแหน่งในเดือนเม.ย. จากระดับ 85,000 ตำแหน่งในเดือนมี.ค. ขณะที่อัตราการว่างงานลดลงสู่ระดับ 5.4% ซึ่งเป็นระดับต่ำสุดในรอบเกือบ 7 ปี
ด้านสกุลเงินยูโรอ่อนแรงลงเมื่อเทียบดอลลาร์ ขณะที่การหารือระหว่างกรีซและรัฐมนตรีคลังยูโรโซนดูเหมือนแทบไม่มีความคืบหน้า ซึ่งทำให้มีความวิตกเกี่ยวกับการที่กรีซจะออกจากการเป็นสมาชิกของยูโรโซน